Vermiste babaseuntjie dood gevind | Maroela Media
'n Tweejarige seuntjie wat Vrydag as vermis aangemeld is, se liggaam is gevind.
Lt. Sergio Kock, woordvoerder van die polisie, sê Kajeeno Jantjies is omstreeks 13:00 Vrydagmiddag die laaste keer gesien by 'n plaashuis op die plaas Eenriet buite Steinkopf in die Noord-Kaap.
Jantjies is omstreeks 16:00 die middag as vermis aangemeld by die polisiestasie. Lede van die Steinkopf-polisie, Upington-duikeenheid, die honde-eenheid sowel as lede van die Vioolsdrift-polisiestasie het onmiddellik na Jantjies begin soek.
Kock sê Jantjies se lykie is Maandagmiddag deur polisielede in 'n bergagtige gebied sowat 2km van die plaashuis af gevind. Hy sê 'n nadoodse ondersoek sal gedoen word om die oorsaak van Jantjies se dood vas te stel.